Ricus Robertson laat groot leemte | George Herald
Ricus Robertson laat groot leemte
Thursday, 10 January 2013, 06:00
Ricus Robertson (regs agter)
GEORGE NUUS - Die skielike en onverwagse dood van Ricus Robertson (51), landbouman, sportman, kuierman en gewilde vriend van almal laat 'n groot leemte op verskeie terreine in die George en Suid-Kaap omgewing.
Robertson was saam met sy gesin en vriende op 'n vakansie by Jeffreysbaai toe hy skielik vroeg die oggend van 30 Desember aan 'n hartaanval oorlede is. Dit was veral 'n onverwagse skok omdat hy geen geskiedenis van hartprobleme gehad het nie en ooglopend blakend gesond was.
Einde verlede jaar het hy nog as voorsitter van die direksie van Tuinroet Agri 'n toekenning aan die gholfster Louis Oosthuizen oorhandig tydens die jaarafsluiting van die organisasie. Dit was sy laaste amptelike verpligting in die landboubedryf waartydens landbouleiers vereer is.
Robertson was bekend as 'n baie joviale mens met 'n innemende geaardheid en almal se vriend. Hy was 'n mens mens wat versot daarop was om met andere se sosialiseer en veral baie lief vir samesang. Menige rugbyvriend sal hom onthou as 'n spanlid wat altyd die gees van die samesyn was. Hy het na skool vir baie jare vir George se senior span uitgedraf en met die spel volgehou totdat die jare hom ingehaal het.Hy het in 1979 aan die Hoërskool Outeniqua gematrikuleer.
Tydens sy 50ste verjaarsdagviering het hy die samesang met groot geesdrif gelei en almal aangemoedig om saam te sing.
Op landbougebied was hy altyd bereid om die leisels te vat en die bedryf te bevorder. Sy bejaarde ouers, Neil en Hèléne Robertson wat langs hom op die plaas Uitkyk in die Outeniqualand-omgewing woon, was ook landbouleiers by uitstek en hy net ná hul uittrede uit die aktiewe landbou in hul voetspore gevolg. Hy was ook 'n aktiewe lid van die Outeniqua-landbouvereniging wat deur die jare verskeie posisies op die bestuur beklee het.
Die Wes-Kaapse minister van landbou, Gerrit van Rensburg, het tydens 'n huldeblyk ook daarvan melding gemaak dat Robertson lid is van 'n familie wat baie landbou- en gemeenskapsleiers opgelewer het. Hy het ook gesê dat die leemte wat met sy dood gelaat word, nie maklik gevul sal word nie.
Robertson was ook lid van die landelike ontwikkelingskomitee van die George-stads-raad waar hy ook 'n groot bydrae gelewer het.
'n Gedenkdiens is in die NG Moederkerk in George ter ere van hom gehou.
Behalwe sy ouers laat Robertson ook sy eggenote, Janine, seun Shawne (18) en dogter Denise (15) agter. Hy het ook 'n broer, Frank, en suster, Joey van Tonder.